मंत्री मुरारीलाल ने कहा- मैं सचिन के साथ, हाईकमान जल्द फैसला करेगा
Murarilal said – As per the assurance given by the high command, we are all waiting and watching what will be the decision
पायलट की जन संघर्ष यात्रा के बाद अब उनके समर्थक विधायक खुलकर सामने आ रहे हैं। दौसा विधायक व कृषि विपणन राज्यमंत्री मुरारीलाल मीणा ने पायलट की यात्रा और उनकी मांगों को लेकर दावा किया कि वे वेट एंड वॉच की स्थिति में है और उम्मीद है कि हाईकमान जरूर इस मसले पर समाधान निकालेगा।
दरअसल, राज्यमंत्री मुरारीलाल मीणा शुक्रवार को दौसा दौरे पर थे। सर्किट हाउस में उन्होंने पहले पीडब्ल्यूडी विभाग के अधिकारियों की बैठक ली और इसके बाद मीडिया से बातचीत की।
मीडिया से बातचीत के दौरान उन्होंने सचिन पायलट की जन संघर्ष यात्रा और 3 मांगे 15 दिन में पूरी नहीं करने पर आंदोलन की चेतावनी के सवाल पर कहा कि- पायलट बड़े नेता हैं, उनकी सभी मांगों का समाधान हाईकमान करेगा। मिल बैठकर कोई न कोई समाधान निकलेगा।
हाईकमान द्वारा हमको दिए आश्वासन के अनुसार हम सब वेट एंड वॉच की स्थिति में हैं कि क्या फैसला होता है।
वे बोले- मैं समझता हूं कोई अच्छा फैसला होगा। लेकिन, मैं पहले राजेश पायलट के साथ रहा, उनसे राजनीति सीखी और अब भी हमेशा सचिन पायलट के साथ रहा हूं।
थर्ड फ्रंट बनाने के सवाल पर बोले- हम कांग्रेस के लोग हैं
सचिन पायलट द्वारा थर्ड फ्रंट बनाने के सवाल पर मंत्री ने कहा ऐसी कल्पनाओं में कभी नहीं जीना चाहिए क्योंकि हम सब कांग्रेस के लोग हैं। पायलट वरिष्ठ व जनाधार वाले नेता हैं। उनकी जो भी मांग होंगी हाईकमान उनका समाधान करेगा।
यात्रा में शामिल नहीं होने पर उनका कहना था कि मेरा एक महीने से बाहर जाने का प्लान था, जबकि पायलट की यात्रा अचानक तय की गई थी। लेकिन, कुछ लोग जानबूझकर माहौल खराब करने की कोशिश कर रहे हैं।
झगड़ों का समाधान करना हाईकमान का काम
वहीं गहलोत और पायलट के बीच चल रहे सियासी कोल्ड वार पर बोले- सभी को पता है राजस्थान में क्या परिस्थितियां चल रही है। मैं इस मामले में ज्यादा कुछ नहीं कहना चाहता लेकिन यह हमारे लेवल का मामला नहीं है।
इन आपसी झगड़ों का समाधान करना हाईकमान का काम है। गहलोत व पायलट दोनों ही हमारी पार्टी के नेता हैं। कांग्रेस विधायकों पर भ्रष्टाचार आरोपों पर मंत्री ने कहा मैं तो मेरी कह सकता हूं कि मैं पूरी ईमानदारी से काम कर रहा हूं।
नहीं बनेगी BJP की सरकार
इसके साथ ही सांसद जसकौर मीणा द्वारा लगाए गए आरोपों का जवाब देते हुए मंत्री ने कहा उनके कहने का मतलब तो यह है कि भाजपा हमें लड़ना चाहती है लेकिन यह बात भी मान लेनी चाहिए कि राज्य में उनकी सरकार नहीं बनेगी।
वहीं इससे पूर्व पीडब्ल्यूडी (सार्वजनिक निर्माण विभाग) के अधिकारियों की मीटिंग ली। उन्होंने शहर में सड़कों के चौडाई करण से पहले बिजली के खंभे शिफ्ट नहीं करने व कई नव निर्मित सड़कों के गारंटी अवधि में क्षतिग्रस्त होने की शिकायतों पर अधिकारियों की खिंचाई की व सुधार करने के निर्देश दिए।